b"\n_START_ARTICLE_\nCan Gich\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana consta de diverses finestres de pedra picada i un portal adovellat de mig punt amb pedres mitjanes. Una de les finestres del primer pis \xc3\xa9s amb perm\xc3\xb2dols. N'hi ha altres de marcs de pedra relativament senzills i poc motllurats i una altra d'obra nova (segle XX). La cornisa t\xc3\xa9 un r\xc3\xa0fec de doble filera format per una filera de rajola, una de teula i la canalera que recull les aig\xc3\xbces._NEWLINE_Pel que fa a la torre posterior, t\xc3\xa9 les pedres cantoneres i de les obertures m\xc3\xa9s grans i ben tallades. Durant aquest segle passat s'ha al\xc3\xa7at la torre a base de rajoles i se li ha col\xc2\xb7locat una teulada d'un vessant i una petita terrassa._NEWLINE_Quant a la garita de vigil\xc3\xa0ncia de la cantonada, estava recoberta de cer\xc3\xa0mica pintada, acolorida i amb decoraci\xc3\xb3 geom\xc3\xa8trica, de la qual nom\xc3\xa9s en resten algunes peces a la part superior de la cupoleta que cobreix la garita. A la base de la garita hi ha una gran base circular de pedra amb una inscripci\xc3\xb3 relativa a la seva dataci\xc3\xb3 i al seu propietari. Del que es pot veure del carrer, es pot transcriure el seg\xc3\xbcent: IESUS \xc2\xb7 MARIA \xc2\xb7 (IQ)? \xc2\xb7 IAUMA \xc2\xb7 RABASA \xc2\xb7 ME FECIT 16(...)?\n_START_SECTION_\nHist\xc3\xb2ria\n_START_PARAGRAPH_\nAquesta antiga masia ja existia al segle XIV i, entre els segles XVI i XIX, fou coneguda amb el nom de mas Rabassa o mas de la Torre. La torre de defensa quadrangular i la garita de l'extrem oriental daten del segle XVII, \xc3\xa8poca en qu\xc3\xa8 les incursions de la pirateria del mediterrani van difondre construccions defensives de tota classe en bona part de la costa catalana. Actualment est\xc3\xa0 formada per dos propietats diferents, la corresponent a Can Gich i la corresponent a Can Mag\xc3\xad."